Den voldsomme brand i et boligområde i Hobro søndag har gjort stort indtryk på mange, ikke mindst Dina Birkedal Berwald, der tidligere har boet i netop den ramte bebyggelse, Stoldal. Hun har nu startet en indsamling til støtte for de mange, der er blevet ramt af branden og som nu står uden noget som helst.

Da beboere fra 64 lejemål søndag eftermiddag med et måtte evakueres fra deres boliger i Stoldal i Hobro på grund af en voldsom brand, der spredte sig som lynets hast, var den lokale klubmedarbejder Dina Birkedal Berwald også hurtig ude - for at hjælpe. - Så snart jeg hørte, at man blev samlet i idrætshallen, så tog jeg der ud for at se om, der skulle være noget, jeg kunne hjælpe med, fortæller Dina Birkedal Berwald, der til daglig arbejder som klubmedarbejder i Mariagerfjord Ungdomsskole. Hun bor lige i nærheden og kender mange af de mennesker, der med et blev hjemløse og pludselig ikke havde andet end det, de stod i. Indtil for bare fire år siden boede Dina Birkedal Berwald selv i en af lejlighederne. -  Mine tanker gik straks til mange af de unge mennesker, jeg arbejder med i det daglige i klubben. Det var vigtigt for mig lige at se til dem og høre, hvordan det hele gik, fortæller hun. Der mangler alt Straks blev det klart, at der derudover var meget andet også at se til, for beboerne stod i hallen og manglede alt. Helt basale ting som tandbørste og tandpasta og ting til personlig hygiejne. Dina Birkedal Berwald gik sammen med datteren Kia i gang med at oprette en hjælpegruppe på Facebook. Et samlingssted for folk, der ønsker at hjælpe de berørte beboere for hvem, dagligdagen med et er blevet vendt op og ned på. - Det er så lidt, der skal til - og jeg synes jo ikke, jeg har gjort så meget, siger Dina Birkedal Berwald, der tilføjer, at hun er positivt overrasket over, at så mange allerede har henvendt sig med hjælp. - Det er helt fantastisk at opleve. Teenagere, der kommer og afleverer noget af deres tøj, små børn, der har fundet legetøj, de gerne vil give til de børn, der nu har mistet legetøj og ja, lige nu er jeg blevet ringet op af Føtex, som også er klar til at hjælpe, fortæller hun. Med Facebook-gruppen Indsamling til beboere - Hobro/Stoldal er ønsket om hjælp nået ud til hele verden, og der kommer da også tilbagemeldinger fra mange andre steder end blot Hobro fra folk, der ønsker at hjælpe. - Der er nogle fra Randers, Farsø og ja endda nogle fra Sjælland, der skriver til mig, fortæller Dina Birkedal Berwald. Medmenneskelighed Hun er sikker på, at den store opmærksomhed og lyst til at hjælpe skyldes en eneste ting; nemlig medmenneskelighed. - Jeg tror, man reagerer sådan, fordi hvis man selv stod i den ulykkelige situation pludselig ikke at have noget sted at bo eller eje noget som helst, heller ikke engang en tandbørste, ja, så vil man håbe, at der ville være andre, der ville hjælpe, siger Dina Birkedal Berwald. Hun tager lige nu imod donationer fra borgere, der kommer til Hobro Idrætscenter med det, de kan undvære. Lige nu mangler der tøj til teenage-drenge, ligesom der i Facebook-gruppen er folk, der organisere at hente donationer fra nær og fjern for at bringe dem til de borgere i Stoldal, der måtte have brug for dem. Frygter traume Det er lutter positive reaktioner, Dina Birkedal Berwald får, men selv er hun bekymret for hvad, der sker med de mange, der har oplevet den voldsomme brand på tæt hold. - Jeg vil gerne sige, at det, jeg oplever, er, at alle berørte tager det godt, men sådan er det desværre ikke. Jeg tror, at det for mange stadig er meget surrealistisk det, der er sket, og man endnu ikke helt har forstået det eller taget det til sig. Og jeg er bange for, at nogle af de mennesker, der kommer udlandet og som tidligere har oplevet voldsomme ting i livet får endnu et traume, siger Dina Birkedal Berwald. Dina Birkedal Berwald og datteren Kia fortsætter med at hjælpe, ligesom også en psykoterapeut frivilligt stiller sig til rådighed og er klar til at tale med dem, der måtte have brug for det. Hvornår Dina Birkedal Berwald igen skal på arbejde i ungdomsklubben er ikke helt klart - men i dag har hun i hvert fald en aftale med chefen om, at hun bruger sine kræfter lige der, hvor der er mest brug for det; nemlig hos beboerne i Stoldal.